ΓΡΑΠΤΗ ΕΡΩΤΗΣΗ E-1381/98

υποβολή: Pervenche Berès (PSE) προς την Επιτροπή

(7 Μαΐου 1998)

Θέμα: Αναθεώρηση των οδηγιών 92/46/ΕΟΚ και 92/47/ΕΟΚ

Η εφαρμογή των οδηγιών 92/46/ΕΟΚ(1) και 92/47/ΕΟΚ(2) προκαλεί στις γαλλικές περιοχές που παράγουν τυρί από άβραστο γάλα, αυξανόμενη ανησυχία, ιδίως από την 1η Ιανουαρίου 1998.

1. Η Επιτροπή που είναι ενήμερη για το μέγεθος αυτού του προβλήματος που έχει ταυτόχρονα αγροτικές, οικονομικές και πολιτισμικές διαστάσεις, μπορεί κατά την αναθεώρηση των οδηγιών 92/46/ΕΟΚ και 92/47/ΕΟΚ στην οποία θα πρέπει να προβεί εντός του 1998, να λάβει υπόψη τα ιδιαίτερα προβλήματα που τίθενται όσον αφορά την παραγωγή τυριών από άβραστο γάλα;

Δεν θεωρεί συγκεκριμένα ότι η παράταση των παρεκκλίσεων του άρθρου 8 (παρ. 2) της οδηγίας 92/46/ΕΟΚ για τα τυριά με παραδοσιακά χαρακτηριστικά θα μπορούσε να επιλύσει το πρόβλημα που έχει τεθεί;

2. Προτίθεται η Επιτροπή να δώσει συνέχεια στην επιστολή μου προς τον Επίτροπο Fischler της 29ης Ιανουαρίου 1998, η οποία αφορούσε αυτό το θέμα και δεν έχει ακόμη απαντηθεί;

Απάντηση του κ. Fischler εξ ονόματος της Επιτροπής

(16 Ιουνίου 1998)

1. Η οδηγίας αριθ. 92/46/ΕΟΚ του Συμβουλίου της 16ης Ιουνίου 1992 για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα, η οποία τροποποιήθηκε την τελευταία φορά από την οδηγία αριθ. 96/23/ΕΚ(3) τέθηκε σε ισχύ την 1η Ιανουαρίου 1994. Πάντως, όσον αφορά την δομή και τον εκσυγχρονισμό των εγκαταστάσεων, η οδηγία αριθ. 92/47/ΕΟΚ του Συμβουλίου επέτρεψε στα κράτη μέλη να χορηγούν, υπό ορισμένες συνθήκες, προθεσμία συμμόρφωσης έως την 1η Ιανουαρίου 1998.

Σήμερα, σύμφωνα με το άρθρο 1 της οδηγίας αριθ. 92/47/ΕΟΚ, όλες οι εγκαταστάσεις πρέπει να συμμορφώνονται προς τις απαιτήσεις της οδηγίας αριθ. 92/46/ΕΟΚ. Πάντως, προκειμένου να ληφθούν υπόψη οι εγκαταστάσεις των οποίων η παραγωγή είναι περιορισμένη, η Επιτροπή υιοθέτησε απόφαση με βάση το άρθρο 11 της οδηγίας αριθ. 92/46/ΕΟΚ η οποία επιτρέπει τη χορήγηση από τα κράτη μέλη παρεκκλίσεων στις εγκαταστάσεις οι οποίες παράγουν μικρή ποσότητα γάλακτος ετησίως.

Τέλος, προκειμένου να ληφθεί υπόψη η παραγωγή προϊόντων με βάση το γάλα τα οποία παρουσιάζουν παραδοσιακά χαρακτηριστικά, η οδηγία αριθ. 92/46/ΕΟΚ προβλέπει στο άρθρο 8, παράγραφος 2, ότι τα κράτη μέλη μπορούν να χορηγούν παρεκκλίσεις από ορισμένες απαιτήσεις της οδηγίας στο μέτρο στο οποίο οι απαιτήσεις αυτές θα μπορούσαν να θίξουν την παραγωγή των εν λόγω προϊόντων. Έτσι, η Επιτροπή επέτρεψε στα κράτη μέλη να χορηγούν παρεκκλίσεις για τα ωριμαντήρια ή τα εργαλεία τα οποία έρχονται σε επαφή με τα γαλακτοκομικά προϊόντα.

Οι εν λόγω παρεκκλίσεις, οι οποίες εφαρμόζονται τόσο στη δομή των εγκαταστάσεων όσο και στην κατασκευή των προϊόντων με βάση το γάλα, ιδιαίτερα στα τυριά μη επεξεργασμένου γάλακτος, με την προϋπόθεση ότι αυτά πληρούν τους όρους χορήγησης από τα κράτη μέλη των εν λόγω παρεκκλίσεων, ανταποκρίνονται στα ειδικά προβλήματα που θέτει η παραγωγή προϊόντων με βάση μη επεξεργασμένο γάλα.

Τέλος, δεδομένου ότι η Επιτροπή δεν προτίθεται να αναθεωρήσει τις οδηγίες που αναφέρονται παραπάνω κατά τη διάρκεια του 1998, οι παρεκκλίσεις οι οποίες στηρίζονται σε διάφορα άρθρα της οδηγίας αριθ. 92/46/ΕΟΚ, ιδιαίτερα στο άρθρο 8, παράγραφος 2, εξακολουθούν να ισχύουν.

2. Ναι.

(1) ΕΕ L 268, 14.9.1992, σελ. 1.

(2) ΕΕ L 268, 14.9.1992, σελ. 33.

(3) ÅÅ áñéè. L 125, 23.5.1996.